И ши бIаьрг нанна бицбала йиш яцара. Муха бицлур бара, хан яьллачу хенахь, набаро Iехийначу хенахь, йоьIан елхаро ша самаяьккхича, цо шен хаза ши бIаьрг дIахьаббаллалц, гIенаша и Iехаяллалц, ша цунна аганан йиш лекхна хилча?! И сан йоI ю! И сайниг ю! Хийлазза ас, и теян гIерташ, хьоьстуш, шега мотт бийцина, аганан йиш лоькхуш, гIенашка Iехаяйтина сан йоI ю иза. ЦIаьххьана, бIаьрхийх а ийна, меллаша ненан аганан иллин мукъам белира, легашка хIоьттина хораме шад бостуш, богучу кийрара. Ненан богучу кийрара схьабаьлла мукъам аренца баьржина, эла вехачу юьрта, цуьнан ков-керта кхечира. Мукъамехь аз а хезна, йоьIан са карзахделира, дог тохаделира. ХIинццалц, дуккха а шерашкахь, шена хIун ду а ца хууш, шен деган а, синан а кIоргенехь, наггахь лерсине а кхочуш, бекна, лекхабелла, цуьнан сагатдина, сахьаьстина мукъам бара хин йистера схьахезаш. Цуьнан лерсинна хьоме, дагна аьхна дешнаш а, мукъам а бара даго а, сино а дIахудуш. Ша садоIуш Iачу четар кIелахь, хьалагIаьттина, ладоьгIура йоIа…